פסטיבל ישראל החושף בכל שנה את הקהל הישראלי לאמנים מגוונים ומפתיעים מהארץ ומחו"ל יתמקד הפעם בנושא הזיכרון, וכך גם המופעים, כל אחד בדרכו המיוחדת והמטען התרבותי אותו הוא נושא.
"זיכרון זה דבר שמעצב את ההווה שלנו, את העתיד שלנו. בהיעדר זיכרון אנחנו יכולים למצוא את עצמנו אנשים אחרים, בעיניי גם אנשים פחות טובים. אם אין זיכרון, אז מה אנחנו יכולים לתקן? על מה אנחנו יכולים לבנות?", אומר משה קפטן, המנהל האמנותי של הפסטיבל.
הפסטיבל, שבתחילת דרכו ב-1961 התמקד בתחום המוסיקה הקלאסית, מרחיב כל שנה מחדש את גבולותיו, ומביא קשת רחבה של קולות וצבעים במופעים בירושלים ובסביבתה. "השנה, הסגנון במרבית המופעים הוא רב תחומי- כאשר כל תחום נושק לתחום אחר. במופע מחול יש גם תיאטרון ומוסיקה", מספר קפטן. עם זאת, המוסיקה הקלאסית לא נעלמה מהתכנית והיא עדיין חלק חשוב בפסטיבל.
מופע מחווה ליוסי בנאי במלאת 80 שנה להולדתו, יתקיים באירוע הפתיחה ב-23 למאי בכיכר ספרא.
קונצרט היסטורי ויוצא דופן שבמסגרתו יבוצע הרקוויאם היפהפה של ורדי על ידי התזמורת הסימפונית של ירושלים בשיתוף פעולה עם מקהלת קון הצ'כית המונה כ-80 איש, יתקיים בתחום המוסיקה הקלאסית. ההפקה הועלתה לראשונה בצ'כיה במחנה טרזין ובמהלך המופע יוקרנו עדויות של ניצולים מהמחנה.
בתחום התיאטרון תעלה הצגה הנקראת "רחש הקירות", בה תופיע השחקנית אורליה טרי מצרפת בהפקה אותה ביימה אמה ויקטוריה טרי צ'פלין, בתו של גדול הקומיקאים, צ'רלי צ'פלין. המופע מגולל את סיפורה של אישה שעולמה מורכב מפיסות חיים הלכודות בבניינים נטושים, דירות ריקות וחפצים דוממים הקמים לתחייה. כמו כן, קבוצת "דה מונד" הקנדית תציג את סיפורה של אישה בת 100 הנזכרת במהלך חייה, בהפקה מיוחדת בשם .living memory זהו תיאטרון פואטי המשלב אמצעים טכנולוגיים לצד ליצנות, בובות, חפצים ואביזרים. קבוצת "אד אינפינטיום" מאנגליה תעלה את "גן עדן", הצגה על פי מחזה של ג'ורג' מאן ובבימויו, על גבר היוצר פנטזיה בה אשתו שבה מעולם המתים לבקרו.
משה קפטן שהשתתף בהפקות של הצגות רבות וטובות בארץ ביים מחזמר שהופק במיוחד עבור הפסטיבל – "המצעד". זו השנה השנייה שהוא משתתף בהפקת פסטיבל ישראל: "כבמאי אתה מביים יצירה. כמנהל אמנותי אתה מסתכל יותר לרוחב ויותר נקודתית. זהו תפקיד בעל אחריות הנוגע בתחומי במה נרחבים יותר תוך התייחסות תקציבית. איך בונים תמהיל שמתאים לקהל הרחב ככל האפשר? המופעים מחו"ל מאפשרים לנו לעקוב אחרי התנועה שעושה האמנות בעולם כולו. כמדינה קטנה אנחנו צריכים להסתכל על אחרים. אמנות צריכה לפתח שאלות ודיונים שהם פרי של צפייה ביצירות אמנות כאלה ואחרות- זאת הזדמנות", הוא אומר.
לרגל ציון 60 שנות ידידות בין יפן לישראל, יערוך הפסטיבל השנה מחווה לאמנויות המחול של יפן. סאבורו טשיגוורה, מגדולי הכוריאוגרפים של יפן יגיע עם להקתו שתופיע ב"מראות ומוסיקה"- מופע ריקוד ותנועה המלווה במוסיקת בארוק. בהופעותיו מתייחס טשיגוורה לכל הפנים שביצירה: מן התנועות המדויקות, המראה הפלסטי והאמנותי של התפאורה, התלבושות, אל התאורה המכוונת והמוקפדת שהיא חלק בלתי נפרד מהיצירה. טשיגוורה עובד עם הבלט של הולנד, של פרנקפורט ועם בית האופרה של פריז.
אורחת נוספת מיפן היא "קבוצת יאמאטו" שתופיע במופע וירטואוזי בשעת השקיעה בהר הצופים. הלהקה משלבת בין המסורתי למודרני ומונה כ-17 משתתפים.
"התמהיל הרפרטוארי השנה בוחר גם להיות נגיש, רלוונטי ונוגע. זה היה הקו המנחה שהוביל אותנו השנה בעיצוב התכנית האמנותית", אומר קפטן.
לצד המופעים בתשלום יתקיימו במרכז העיר מופעים בכניסה חופשית הכוללים מופעי ג'אז ומוסיקת עולם, ו באכסדרת תאטרון שרובר הופעות ואירועים תיאטראליים בין ההצגות.